**Ministerstvo životného prostredia Slovenskej republiky**

**Sekcia environmentálneho hodnotenia a odpadového hospodárstva**

**Odbor posudzovania vplyvov na životné prostredie**

**Námestie Ľudovíta Štúra č. 1**

**812 35 Bratislava**

V Haluziciach 8. júna 2021

**Vec:**

1. **Prihlásenie sa za účastníka konania**

Ako mimovládna organizácia podporujúca ochranu životného prostredia s celoslovenskou pôsobnosťou sa týmto prihlasujeme za účastníka konania v súlade so zákonom č. 71/1967 Zb. o správnom konaní (správny poriadok) v znení neskorších predpisov a zároveň deklarujeme záujem na navrhovanej činnosti podľa § 24 ods. 3 písm. d) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov zaslaním nasledovného odôvodneného písomného stanoviska k oznámeniu o zmene **„ZEVO Košice – modernizácia a zabezpečenie prevádzkovej stability zariadenia na energetické využitie odpadov“** (ďalej len „oznámenie o zmene“) navrhovateľa KOSIT a.s., Rastislavova 98, Košice (ďalej len „navrhovateľ“), ktoré bolo zverejnené na enviroportáli dňa 27. 06. 2021.

1. **Podanie odôvodneného písomného stanoviska k oznámeniu o zmene**

**Pripomienka č. 1**

Žiadame, aby v Správe o hodnotení bola **spracovaná konkrétna bilancia vzniku komunálnych odpadov a stanovenie množstva odpadov s vymedzením zvozovej oblasti pre potrebu energetického zhodnotenia s prognózou do roku 2030.** Upozorňujeme, že pri prognózovaní budúceho vývoja tvorby a nakladania s komunálnym odpadom je potrebné zohľadniť legislatívne opatrenia ako je napr. povinné triedenie biologicky rozložiteľného kuchynského odpadu, ukončenie výnimky pre energetické zhodnotenie pre biologicko rozložiteľný kuchynský odpad v Košiciach, ako aj  plnenie záväzných cieľov EÚ vo vzťahu k nakladaniu s komunálnym odpadom.

Odôvodnenie:

Predkladané oznámenie o zmene neobsahuje žiadnu bilanciu vzniku komunálnych odpadov vo zvozovej oblasti pre potreby ich energetického zhodnotenia s prognózovaním budúceho vývoja.

**Pripomienka č. 2**

Žiadame o doplnenie **technologickej schémy** do Správy o hodnotení, ktorá bude obsahovať aj schému tokov materiálov, energii, výstupných látok a emisií.

Odôvodnenie:

Predkladané oznámenie o zmene neobsahuje požadovanú schému.

**Pripomienka č. 3**

V Správe o hodnotení žiadame o vyhodnotenie **súladu navrhovanej činnosti** s požiadavkami Vykonávacieho rozhodnutia Komisie (EÚ) 2019/2010 z 12. novembra 2019, ktorým sa podľa smernice Európskeho parlamentu a Rady 2010/75/EÚ o priemyselných emisiách stanovujú závery o najlepších dostupných technikách **(BAT**) pre spaľovanie odpadu, vrátane určených emisných limitov.

Odôvodnenie

Predkladané oznámenie o zmene neobsahuje porovnanie plánovanej technológie s uvedeným dokumentom EÚ.

**Pripomienka č. 4**

Žiadame zapracovať do Správy o hodnotení **konkrétne riešenie a časový harmonogram navýšenia dodávok tepla** do siete centrálneho zásobovania teplom (SCZT) v súlade s Koncepciou rozvoja mesta Košice v oblasti tepelnej energetiky – aktualizácia (január 2020).

Odôvodnenie

Využitie tepelnej energie zo súčasnej ZEVO Košice je nedostatočné. Vykurovanie 2 400 domácností pri kapcite cca 150 000 t odpadu v porovnaní napríklad s viedenskou spaľovňou pri kapacite 260 000 t odpadu, ktorá   vykuruje  60 000 bytov, ďaleko zaostáva za efektívnym využitím tepla. Z uvedeného dôvodu je potrebné súčasnú infraštruktúru prestavať na efektívnejšie využitie tejto energie.

**Pripomienka č. 5**

V Správe o hodnotení **žiadame o vylúčenie spracovania škvary pre následné jej využitie v stavebníctve** a zároveň žiadame o zapracovanie spôsobu nakladania s ňou výlučne **uložením na zodpovedajúcu skládku odpadov**.

Odôvodnenie

O takúto úpravu v súčasnom oznámení o zmene žiadame z dôvodu uplatnenia „princípu predbežnej opatrnosti“ a existencie prípadov, kedy sa škvara použila napr. pri výstavbe ciest a následne boli zistené úniky nebezpečných látok do prostredia. Pri spaľovaní komunálnych odpadov nie je možné zaručiť pre škvaru splnenie limitných hodnôt ukazovateľov pre ostatný odpad, tobôž nie pre inertný odpad. Z uvedeného dôvodu by napr. primiešavanie škvary do stavebných materiálov predstavovalo zvýšené riziko aj vo vzťahu k ochrane zdravia ľudí. Ako príklad, ako nakladajú podobné zariadenia so škvarou, môžeme uviesť ZEVO “Die Müllverbrennungsanlage Spittelau“ vo Viedni. Po spálení 250-tisíc ton komunálneho odpadu vznikne cca 60-tisíc ton škvary, popola a kalov, ktoré končia na skládke odpadov v Nemecku

**Pripomienka č. 6**

Navrhovateľ na str. 7 oznámenia o zmene uvádza: “*Po úspešnom ukončení skúšobnej prevádzky a uvedení novej a modernej linky na energetické zhodnocovanie odpadov kotla K3 do trvalej prevádzky plánuje navrhovateľ prevádzkovať túto linku ako nosné zariadenie, čo umožní realizovať vyššie zmieňované rekonštrukcie a opravy stávajúcich liniek kotlov K1 a K2, počnúc rozsiahlou rekonštrukciou linky kotla K1, ktorá je v prevádzke s občasnými prerušeniami slúžiacimi na opravy, výmeny a rekonštrukcie technologických uzlov a súčastí zariadenia už od roku 1992 (po dostavbe linky kotla K3 sa predpokladá odstavenie linky kotla K1 za účelom jeho generálnej rekonštrukcie s pravdepodobným opätovným uvedením do prevádzky po roku 2030).*“ Na základe uvedeného navrhovateľ zrejme ráta s využitím ročnej spracovateľskej kapacity všetkých troch kotlov po roku 2030 – čo predstavuje K1+K2+K3 = 75 000 t + 76 800 t + 100 000 t = 251 800 t odpadu. Ide o viac ako 50 % navýšenie odpadov na energetické zhodnocovanie a navrhovateľ pritom uvádza, že záujmová zvozová oblasť zostáva súčasná. **Podľa nášho názoru by v ZEVO mala prebehnúť len rekonštrukcia linky kotla K1,** bez navyšovania ročného množstva energeticky zhodnoteného odpadu.

Odôvodnenie

Ak budú zohľadnené trendy zmien v legislatíve, legislatívne ciele a opatrenia, rešpektovaná narastajúca dôležitosť implementácie princípov obehového hospodárstva, tak zvyšovanie energetického zhodnocovania v existujúcom zariadení ZEVO nebude environmentálne prínosné, ani ekonomicky efektívne. Pre ilustráciu uvádzame, že v Košiciach v roku 2019 vzniklo 97 403 t komunálneho odpadu, pričom z uvedeného množstva bolo 61 364 t spálených. Úroveň vytriedenia bola len 29,33 % a zrecyklovalo sa 32 % z celkového množstva komunálnych odpadov[[1]](#footnote-1). Pre dosiahnutie recyklačných cieľov bude potrebné výrazne zvýšiť úroveň vytriedenia, ako aj podiel zrecyklovaného množstva odpadov. Zároveň je potrebné zohľadniť zrušenie výnimky pre energetické zhodnotenie pre biologicko rozložiteľný kuchynský odpad v Košiciach k 1. 1. 2023, ktoré bude znamenať ďalšie podstatné zníženie množstva odpadu určeného na energetické zhodnotenie.

Na základe uvedeného **žiadame, aby navrhovaná činnosť bola posudzovaná** podľa zákona č. 24/2006 Z. z. a v Správe o hodnotení boli zohľadnené predkladané pripomienky.

1. Analýza odpadového hospodárstva v ôsmich najväčších mestách Slovenska (INCIEN, 2020) [↑](#footnote-ref-1)